
CAMEREI DEPUTATILOR



Vă înaintăm, alăturat, Raportul asupra propunerii legislative pentru modificarea şi completarea articolului 54 din Legea administraţiei publice locale nr.215 din 23 aprilie 2001, trimisă Comisiei noastre pentru dezbatere şi avizare în fond, cu adresa nr.75 din 3 aprilie 2002. 

PRESEDINTE,

IOAN OLTEAN

RAPORT

asupra propunerii legislative pentru modificarea şi completarea articolului 54 din Legea administraţiei publice locale nr.215 din 23 aprilie 2001



1. Cu adresa nr.75 din 3 aprilie 2002, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă pentru modificarea şi completarea articolului 54 din Legea administraţiei publice locale nr.215 din 23 aprilie 2001. 


La întocmirea raportului  s-a avut în vedere:

· avizul Consiliului Legislativ nr.403 din 25.03.2002.



Propunerea legislativă a fost dezbătută şi avizată în fond, în procedură obişnuită, în şedinţa din 14 mai 2002.



Prin iniţiativa legislativă sus-menţionată s-a dorit completarea art.54 al Legii nr.215/2001, în sensul extinderii sferei categoriilor de persoane ce pot asista la lucrările consiliilor locale şi care pot lua cuvântul în cadrul şedinţelor acestora dar fără a avea drept de vot. 



Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea propunerii legislative pentru următoarele considerente:



- prevederile art.54 ale legii sunt clare şi cuprinzătoare şi nu mai necesită completări. Sedinţele consiliului local sunt publice, la aceste şedinţe putând participa orice persoană interesată care şi-a manifestat voinţa în acest sens.



- prevederile art.54 trebuiesc corelate şi cu cele ale art.43 alin.(1) potrivit cărora şedinţele consiliului local sunt publice, precum şi cu cele ale art.40 alin.(6) care stabilesc obligativitatea aducerii la cunoştinţă locuitorilor comunei sau oraşului prin mass-media sau prin orice alt mijloc de publicitate, a ordinii de zi a şedinţei Consiliului local. 



Din coroborarea textelor de lege sus-menţionate rezultă că există deja cadrul legal necesar pentru ca orice persoană, interesată sau nu, să participe la şedinţele Consiliului local, Consiliul local fiind cel care decide dacă la lucrările sale poate lua cuvântul oricare dintre invitaţi sau participanţi, desigur fără drept de vot.



A impune prin lege ca orice persoană invitată să poată lua cuvântul în cadrul şedinţelor de consiliu local este o forţare nepermisă a legii menită să aducă atingere principiului autonomiei locale, principiu consacrat atât de Legea nr.215/2001 cât şi de Constituţie.



2. Propunerea legislativă face parte din categoria legilor organice, potrivit dispoziţiilor art.72 alin.(3)  lit.o) din Constituţie. 



3. La lucrările Comisiei au fost prezenţi 25 deputaţi, din totalul de 26 membrii ai Comisiei.



Raportul Comisiei a fost adoptat cu 13 voturi pentru, 1 vot împotrivă şi o abţinere. 



In urma dezbaterii, Comisia propune respingerea propunerii legislative.
PREŞEDINTE,









SECRETAR, 




IOAN OLTEAN






KOVACS CSABA TIBERIU






Expert parlamentar:

Stelian Androne

